Pismo predsjednika Hrvatskog sabora Žarka Domljana australskim parlamentarcima 21. rujna 1991.


Cijenjeni gospodine,

Dopustite mi da Vam se obratim u ovim teškim i sudbonosnim vremenima u kojima se Hrvatska nalazi te da Vas osobno izvijestim o najnovijim događajima u svojoj zemlji. Prljav osvajački rat vodi se u Hrvatskoj već mjesecima s namjerom da se slomi njezina teško stečena demokracija i ponovno uspostavi komunistička diktatura. Rat protiv Hrvatske vode Srbija i Jugoslavenska vojska uz pomoć srpskih terorističkih skupina iz Hrvatske. Njihove su metode brutalne, nemilosrdne i neshvatljive civiliziranom svijetu. Slike masovnih ubojstava, ubijanje ranjenih civila, djece, žena, bolničkog osoblja, stranih i domaćih novinara zaprepašćuju čitav slobodan svijet. Zadnji se osvajački rat u Europi vodi u Hrvatskoj. Stotine tisuća ljudi otjerane su iz vlastitih domova, a gradovi su i sela spaljeni. Dovedeni do ruba očaja, ljudi ne mogu vjerovati da je moguće da se na takav način krše ljudska prava, a da to ne nailazi na djelotvornu reakciju demokratske Europe.

Slobodan svijet ne bi smio gajiti iluzije o tomu da je komunizam nestao samim time što je propao. Komunizam u Jugoslaviji duboko je ukorijenjen u republikama Srbiji i Crnoj Gori, koje su od njega uživale najviše koristi, te napose u Jugoslavenskoj vojsci, koja je godinama stvarana i obučavana ne u cilju obrane zemlje od vanjskih napada, nego sa svrhom očuvanja komunističke ideologije. To je razlog tomu da se propagandni mehanizmi upravljani iz Beograda služe političkom klevetom, a Jugoslavenska vojska vojnim terorom u svojim nastojanjima da slome Hrvatsku i ponovno uspostave centralistički savez i svoju prevlast.

Na referendumu održanom 19. svibnja 1991. godine čak je 94 posto državljana Republike Hrvatske glasovalo za samostalnost Hrvatske. Na temelju volje naroda donesena je i Deklaracija o proglašenju suverene i samostalne Republike Hrvatske.

Znamo da je pri Zastupničkom domu australskoga Parlamenta osnovana parlamentarna skupina za Hrvatsku i Sloveniju. Ta parlamentarna skupina neprijeporno iskazuje zanimanje australske javnosti za tragične događaje koji se zbivaju u Hrvatskoj; naime, među stanovništvom Australije nalazi se i više od 300 tisuća državljana hrvatskoga podrijetla, koji su opravdano zabrinuti zbog toga što njihovi sunarodnjaci gube živote.

Obraćamo Vam se kao članu australskoga Parlamenta kako bismo Vas ljubazno zamolili da na temelju svog autoriteta pružite potporu nastojanjima ove parlamentarne skupine da australski Parlament i Vlada čim prije priznaju samostalnost hrvatske države. To je jedini način da se zaustavi agresija na Hrvatsku! Na ovaj način Australija bi bila među prvim državama u svijetu koje bi na konkretan način pridonijele tomu da teško stečene sloboda i demokracija u Hrvatskoj ne budu pobijeđene.

Vjerujući da ćete pružiti potporu opravdanim zahtjevima hrvatskoga naroda,

ostajem s poštovanjem,

predsjednik Sabora Republike Hrvatske

Žarko Domljan

Izvor 
Spasimo Hrvatsku

Izvori za hrvatsku povijest
20. stoljeće